**მუნიციპალიტეტის საკრებულოში პროფესიული საჯარო მოხელის ვაკანტური თანამდებობის დასაკავებლად კონკურსის ჩატარების წესი**

**თავი I. ზოგადი დებულებები**

ეს წესი განსაზღვრავს კონკურსში მონაწილე პირთა, კონკურსის ეტაპებს და ამ ეტაპების შესაბამისად: განცხადებების და სავალდებულო დოკუმენტაციის საკვალიფიკაციო მოთხონებთან შესაბამისობის და გასაუბრების გავლის წესს.

კონკურსის ეტაპებია:

1. განცხადებების გადარჩევა.

2. კანდიდატის შეფასება (გასაუბრება).

**თავი II. კანდიდატთა განცხადებების მიღება და განხილვა**

**მუხლი 1. განცხადებების წარდგენა**

1. კონკურსი ვაკანტური თანამდებობის დასაკავებლად ცხადდება საჯარო სამსახურის ბიუროს ოფიციალურ ვებ-გვერდზე.

2. კანდიდატებს უფლება აქვთ კონკურსის გამოცხადების დღიდან კონკურსში მონაწილეობის მიზნით შეიტანონ განაცხადი.

3.კონკურსის შესახებ ინფორმაციის მიღება ხდება ლაგოდეხის მუნიციპალიტეტის ვებ-გვერდის საშუალებით (lagodekhi.gov.ge).

### 3. კანდიდატმა კონკურსში მონაწილეობის მისაღებად უნდა შეავსოს სასურველი ვაკანტური თანამდებობის შესაბამისი სააპლიკაციო ფორმა. (HR.gov.ge)

### 4. კონკურსის გამოცხადების დღიდან კანდიდატს ვაკანტური ადგილის დასაკავებლად განაცხადის წარსადგენად ეძლევა არანაკლებ 5 კალენდარული დღის ვადა.

**მუხლი 2. განცხადებების მიღება**

წარმოდგენილი განცხადებების ძირითად ფორმალურ მოთხოვნებთან შესაბამისობის დადგენას და კომისიისათვის წარდგენას უზრუნველყოფს ადამიანური რესურსების მართვის უფროსი სპეციალისტი, რაც დასტურდება კომისიის სხდომის ოქმით და კომისიის წევრების ხელმოწერით.

**მუხლი 3. განცხადებების განხილვა**

განცხადებების მიღების დასრულების შემდეგ, ადამიანური რესურსების მართვის უფროსი სპეციალისტის მიერ წარდგენილ განცხადებებს განიხილავს საკონკურსო კომისია და იღებს გადაწყვეტილებას კანდიდატის კონკურსში დაშვების ან/და უარის თქმის შესახებ.

**მუხლი 4. განცხადებებთან დაკავშირებით გადაწყვეტილების მიღება**

1. ყველა იმ კანდიდატს, რომელსაც უარი ეთქვა კონკურსში დაშვებაზე ან გადავიდნენ კონკურსის შემდეგ ეტაპზე ეცნობება (ელექტრონული შეტყობინების საშუალებით) შვიდი კალენდარული დღის ვადაში.

2. თუ გამოცხადებულ თანამდებობაზე განცხადება არ იქნა შემოსული, კომისია იღებს გადაწყვეტილებას კონკრეტულ თანამდებობაზე კონკურსის ჩაშლილად გამოცხადების შესახებ.

**თავი III. გასაუბრება**

**მუხლი 5. გასაუბრება**

1. გასაუბრება წარმოადგენს კონკურსანტის ზეპირ გამოცდას, რომელიც ტარდება კომისიის მიერ კონკურსანტის პირადი უნარ-ჩვევების, პიროვნული მახასიათებლებისა და პროფესიული უნარების დადგენის მიზნით.

2. გასაუბრებაზე დაიშვებიან ის კონკურსანტები, რომლებმაც გაიარეს განცხადებების გადარჩევის ეტაპი.

**მუხლი 6. გასაუბრების ჩატარების წესი**

1. გასაუბრებაზე კონკურსანტები უნდა გამოცხადდნენ წინასწარ გამოცხადებული სიის მიხედვით. კომისიის უფლებამოსილი პირის მიერ ხდება კონკურსანტთა რეგისტრაცია კონკურსანტთა მიერ სპეციალურ ჟურნალში ხელმოწერით.

2. გასაუბრებაზე გამოცხადებისას კონკურსანტმა თან უნდა იქონიოს პირადობის დამადასტურებელი მოწმობა. პირადობის დამადასტურებელი მოწმობის გარეშე კონკურსანტი გასაუბრებაზე არ დაიშვება.

3. კონკურსანტებს გასაუბრების ოთახში იძახებს კომისიის მიერ უფლებამოსილი პირი. გასაუბრების ოთახში კონკურსანტები შედიან სათითაოდ.

4. გასაუბრებაზე გამოუცხადებლობის შემთხვევაში, მიუხედავად გამოუცხადებლობის/დაგვიანების მიზეზისა (საპატიოა თუ არასაპატიო), კონკურსანტი იხსნება კონკურსიდან.

5. გასაუბრების დროს კონკურსანტს ეკრძალება ნორმატიული აქტების, კანონთა კომენტარების, სახელმძღვანელოების ან სხვა ანალოგიური მასალის, მობილური ტელეფონის, აუდიო ან სხვა ტექნიკური საშუალებების გამოყენება.

6. გასაუბრებაზე კომისია კონკურსანტს კითხვებს აძლევს მისი პირადი და პრაქტიკული უნარ-ჩვევების დადგენის, ასევე დასაკავებელი თანამდებობის სპეციფიკის გათავლისწინებით, კანდიდატის პროფესიული უნარ-ჩვევების დადგენისა და ვაკანტური ადგილის დასაკავებლად მისი მზაობის დადგენის მიზნით.

7. გასაუბრების დასრულების შემდეგ კონკურსანტი ტოვებს ოთახს. საკონკურსო კომისია ისმენს მოწვეული სპეციალისტების /ასეთის არსებობის შემთხვევაში/ კომენტარებს დასმულ კითხვებზე კონკურსანტის პასუხებთან დაკავშირებით, რის შემდეგ კომისიის თითოეული წევრი ინდივიდუალურად აფასებს კონკურსანტს დადგენილი ფორმის მიხედვით და გადასცემს კომისიის თავმჯდომარეს.

8. კონკურსანტების მიერ გასაუბრების გავლის შემდეგ იმართება საკონკურსო- კომისიის სხდომა. სხდომაზე ჯამდება თითოეული კონკურსანტის მიერ მიღებული ქულები. კომისიის წევრის მიერ კონკურსანტისადმი დაწერილი შეფასება კონფიდენციალურია და არ შეიძლება იქნეს გამჟღავნებული. პერსონალის შერჩევის ოქმში ფიქსირდება თითოეული კონკურსანტის მიერ მიღებული საერთო ქულა.

9. ამ მუხლის მე-8 პუნქტის შესაბამისად შეფასებულ ყველაზე მაღალი ქულის მქონე კანდიდატს ენიჭება უპირატესობა, თანამდებობაზე დანიშვნის მიზნით წარსადგენად, ხოლო იმ კანდიდატებს რომელთაც ვერ დააგროვეს დაჯამებულ ქულათა საერთო რაოდენობის 50%+1 , არ მოხდება მათი წარდგენა შესაბამის პოზიციაზე დასანიშნად.

10. საბოლოო შედეგები ეცნობებათ კანდიდატებს წერილობითი ან ელექტრონული შეტყობინების საშუალებით, საბოლოო გადაწყვეტილების მიღებიდან არაუგვიანეს 5 სამუშაო დღისა.

11. შედეგების გასაჩივრება შესაძლებელი საპრეტენზიო კომისიაში გადაწყვეტილების მიღებიდან 2 დღის ვადაში ან სასამართლოში 1 თვის ვადაში.